**แผนเผชิญเหตุอุทกภัยเขตบางพลัด**

**๑. ข้อมูลพื้นฐาน**

เขตบางพลัด มีพื้นที่ทั้งสิ้น ๑๑.๓๖ ตารางกิโลเมตร แบ่งพื้นที่ปกครองออกเป็น ๔ แขวง ประกอบด้วย

**แขวงบางพลัด** พื้นที่ประมาณ ๓.๒๙๖ ตารางกิโลเมตร

**แขวงบางอ้อ** พื้นที่ประมาณ ๓.๘๔๔๖ ตารางกิโลเมตร

**แขวงบางบำหรุ** พื้นที่ประมาณ ๒.๓๓๒ ตารางกิโลเมตร

**แขวงบางยี่ขัน** พื้นที่ประมาณ ๒.๘๔๘๖ ตารางกิโลเมตร

**ทิศเหนือ** ติดอำเภอบางกรวย จังหวัดนนทบุรี โดยมีทางรถไฟสายใต้เป็นเส้นแบ่งเขตรวมระยะทางประมาณ ๖ กิโลเมตร

**ทิศใต้** ติดแม่น้ำเจ้าพระยาและแขวงอรุณอมรินทร์ เขตบางกอกน้อย โดยมีถนนสมเด็จพระปิ่นเกล้า และถนนบรมราชชนนีเป็นเส้นแบ่งเขต

**ทิศตะวันออก** ติดแม่น้ำเจ้าพระยา รวมระยะทางประมาณ ๕ กิโลเมตร

**ทิศตะวันตก** ติดเขตตลิ่งชัน โดยมีคลองบางกอกน้อยเป็นเส้นแบ่งเขต และส่วนหนึ่งติดกับอำเภอ บางกรวย โดยมีทางรถไฟสายใต้เป็นเส้นแบ่งเขต

มีคลองที่สำคัญจำนวน ๑๖ คลอง ได้แก้แก่ คลองละมุด คลองบางอ้อ คลองเตย คลองสะพานยาวคลองบางรัก คลองเตาอิฐ คลองมอญ คลองบางพระครู คลองบางพลัด คลองบางพลู คลองเทพนิมิต (คลองบางพลูล่าง) คลองบางจาก คลองบางยี่ขัน คลองมะนาว คลองสวนพริก และคลองบางบำหรุ

มีสะพานจำนวน ๖ สะพาน คือ สะพานกรุงธน สะพานสมเด็จพระปิ่นเกล้า สะพานพระรามหก สะพานพระรามเจ็ด สะพานพระรามแปด สะพานต่างระดับบรมราชชนนี

มีถนนสายหลัก จำนวน ๗ สาย ประกอบด้วย ถนนจรัญสนิทวงศ์ ถนนราชวิถี ถนนสิรินธร ถนนรุ่งประชา ถนนอรุณอมรินทร์ ถนนบรมราชชนนี (ฝั่งขาเข้า) และถนนสมเด็จพระปิ่นเกล้า (ฝั่งขาเข้า)

เขตบางพลัดเป็นเขตที่มีประชากรหนาแน่น มีสถานประกอบการของภาคเอกชนและชุมชนเป็นจำนวนมาก โดยมีประชากรรวมทั้งหมด 87,413 คน (ข้อมูล ณ วันที่ 30 เม.ย. 67) มีจำนวนชุมชุมชนในพื้นที่ ๔8 ชุมชน จำนวนหลังคาเรือนรวม 59,499 หลังคาเรือน มีซอยจำนวน ๑๐๓ ซอย มีศาสนสถานจำนวน ๒๕ แห่ง เป็นวัด ๒๓ วัด มัสยิด ๒ แห่ง ศาลเจ้า ๒ แห่ง มีโรงพยาบาล ศูนย์บริการสาธารณสุขและสถานที่ราชการ ที่สำคัญ ได้แก่ โรงพยาบาลยันฮี โรงพยาบาลตา หู คอ จมูก ศูนย์บริการสาธารณสุข ๓๑ (เอิบ - จิตร ทังสุบุตร) สถานีตำรวจนครบาลบางพลัด สถานีตำรวจนครบาลบางยี่ขัน สถานีตำรวจนครบาลบวรมงคล สถานีดับเพลิงและกู้ภัยบางอ้อ สถานีดับเพลิงและกู้ภัยบวรมงคล เป็นต้น พื้นที่ทั้งหมดดังกล่าวได้เคยประสบอุทกภัยเสียหายอย่างรุนแรง โดยเป็นเขตแรกในพื้นที่กรุงเทพมหานครประกาศให้เป็นพื้นที่ประสบภัยพิบัติที่ต้องอพยพประชาชนไปอยู่อาศัยในสถานที่ชั่วคราวที่กรุงเทพมหานครกำหนด

**๒. สถานการณ์อุทกภัยเมื่อปี พ.ศ. ๒๕๕๔**

**ภาพรวมสถานการณ์**

เขตบางพลัดตั้งอยู่บนพื้นที่ลุ่มต่ำตอนปลายของแม่น้ำเจ้าพระยาใกล้อ่าวไทย ระดับความสูง เฉลี่ย ประมาณ ๐+๐๐๐ เมตร ถึง +๑.๕๐ เมตร เหนือระดับน้ำทะเลปานกลาง (รทก.) โดยบริเวณริมฝั่งแม่น้ำเจ้าพระยาและพื้นที่มีระดับต่ำอยู่ระหว่าง +๐.๐๐ เมตร เหนือระดับน้ำทะเลปานกลาง (รทก.) ถึง+๐.๕๐ เมตร เหนือระดับน้ำทะเลปานกลาง (รทก.) เขตบางพลัดดำเนินการป้องกันและแก้ไขปัญหาน้ำท่วมโดยใช้ระบบพื้นที่ปิดล้อม (Polder System) ด้วยการก่อสร้างแนวป้องกันน้ำท่วมล้อมรอบพื้นที่ เพื่อป้องกันน้ำจากพื้นที่ภายนอกไหลบ่าเข้าท่วมพื้นที่ ส่วนภายในพื้นที่ปิดล้อมก่อสร้างระบบระบายน้ำ เพื่อระบายน้ำท่วมขังเนื่องจากฝนตกในพื้นที่ให้ระบายลงสู่แม่น้ำเจ้าพระยา

**สถานการณ์น้ำท่วมในพื้นที่กรุงเทพมหานคร**

เนื่องจากน้ำหลากเป็นปริมาณมากจากตอนบน ประกอบกับน้ำทะเลหนุนสูง เป็นเหตุให้น้ำจากแม่น้ำเจ้าพระยาไหลทะลักเข้าทางซอยจรัญสนิทวงศ์ ๗๔/๑ และ ๘๐ ซึ่งเป็นพื้นที่เอกชนที่ไม่ยินยอมให้สำนักการระบายน้ำก่อสร้างแนวป้องกันน้ำท่วมถาวร เมื่อเกิดปัญหา สำนักงานเขตบางพลัดและสำนักระบายน้ำได้เข้าแก้ไขปัญหาโดยสร้างแนวป้องกันชั่วคราว แต่ได้เกิดปัญหาน้ำล้นจากอำเภอบางกรวย จังหวัดนนทบุรี ข้ามทางรถไฟสายใต้ เข้าท่วมพื้นที่เขตบางพลัดทั้งหมด

**ความเสียหายต่อชีวิตและทรัพย์สิน สาเหตุการเสียชีวิต**

เขตบางพลัดได้ประกาศพื้นที่ประสบภัยพิบัติกรณีฉุกเฉินเป็นเหตุอุทกภัย ซึ่งครัวเรือนที่ได้รับความเสียหายตามกรอบมติ ครม. มี ๓๕,๐๐๐ ครัวเรือน ( ข้อมูล ณ วันที่ ๘ กุมภาพันธ์ ๒๕๕๕ ) และมีผู้เสียชีวิตจากอุทกภัยปี พ.ศ. ๒๕๕๔ ด้วยสาเหตุ จมน้ำ ไฟฟ้าดูด จำนวน ๕ ราย ผลกระทบต่อประชาชนกรณีภาวะอุทกภัยด้านสาธารณสุข และสิ่งแวดล้อม

- มีการเจ็บป่วยด้วยโรคติดต่อที่มากับภาวะน้ำท่วม เช่น โรคไข้เลือดออก โรคอุจจาระร่วง โรคตาแดง

- เกิดการบาดเจ็บเสียชีวิตจากภัยที่เกิดจากน้ำท่วมและอุบัติเหตุที่เกี่ยวข้อง เช่น โดนสัตว์หรือแผลมีพิษกัดต่อย ไฟฟ้าดูด การเกิดอัคคีภัย การจมน้ำ

- ผู้ป่วยโรคเรื้อรังไม่สามารถมารับบริการทางการแพทย์อย่างต่อเนื่องที่สถานพยาบาลได้ เช่น ผู้ป่วย

โรคเบาหวาน ความดันโลหิตสูง

- ประชาชนไม่สามารถเข้าถึงบริการด้านสาธารณสุขได้ เช่น การฉีดวัคซีนตามกำหนด

- ประชาชนได้รับผลกระทบทางจิตใจ เช่น ภาวะเครียด นอนไม่หลับ

- ภาวะน้ำท่วมขังเป็นเวลานานทำให้เกิดปัญหาสิ่งแวดล้อม น้ำเน่าเสีย ส่งกลิ่นเหม็น เกิดเป็นแหล่ง

เพาะพันธุ์ พาหะนำโรคติดต่อ เช่น ยุงลาย ยุงรำคาญ แมลงวัน แมลงหวี่ เป็นต้น

การช่วยเหลือประชาชนขณะเกิดภาวะน้ำท่วมและหลังภาวะน้ำท่วม ด้านการแพทย์และอนามัย

การช่วยเหลือประชาชนขณะเกิดภาวะน้ำท่วม

- ออกหน่วยแพทย์เคลื่อนที่ประจำจุด/สัญจร

- ดูแลสุขภาพประชาชนในศูนย์พักพิงชั่วคราวเขตบางพลัด โดยมีศูนย์พักพิงในการดูแลทั้งหมด ๒๒ แห่ง ผู้พักพิงจำนวน ๓,๑๓๔ คน

- บริการเยี่ยมบ้านและการดูแลรักษาพยาบาลประชาชนที่บ้าน ทีมสหวิชาชีพดูแลสุขภาพประชาชน

ถึงบ้านในพื้นที่น้ำท่วม

- เฝ้าระวังและควบคุมโรคติดต่อ เช่น โรคไข้เลือดออก โรคไข้หวัดใหญ่ โรคตาแดง โรคอุจจาระร่วง

โรคอหิวาตกโรค โรคมือเท้าปาก โรคฉี่หนู โรคหัด

- ดูแลด้านสิ่งแวดล้อมและช่วยเหลือประชาชนที่ประสบอุทกภัย เช่น การตรวจเฝ้าระวังคุณภาพอาหารและน้ำ

การช่วยเหลือประชาชนหลังภาวะน้ำท่วม

- บริการหน่วยแพทย์เคลื่อนที่ฟื้นฟูสุขภาพ และให้การตรวจรักษาผู้ประสบอุทกภัย

- แจกจ่ายยาและเวชภัณฑ์

- ส่งต่อผู้ป่วยเพื่อรับการรักษา

- การดำเนินการดูแลสุขภาพจิต

- บริการเยี่ยมบ้านและดูแลผู้ป่วยอย่างเป็นระบบ โดยสำรวจข้อมูลสุขภาพครอบครัวหลังน้ำท่วม ๔8 ชุมชน

- การเฝ้าระวังควบคุมและป้องกันโรคติดต่อจากอุทกภัย โดยดำเนินเฝ้าระวังและสอบสวนโรคอย่างเข้มข้น

- เร่งรัดการสร้างภูมิคุ้มกันโรคที่ป้องกันได้ด้วยวัคซีน และควบคุมกำจัดแหล่งเพาะพันธุ์ยุงแมลงและสัตว์พาหะนำโรค

- ส่งเสริมความรู้และสนับสนุนพฤติกรรมอนามัยส่วนบุคคล และเผยแพร่แจกจ่ายคู่มือสำหรับฟื้นฟูสุขภาพและสิ่งแวดล้อมจากอุทกภัย ให้ประชาชน

- ด้านการจัดสภาพแวดล้อม คุณภาพอาหาร น้ำดื่ม สนับสนุนวัสดุอุปกรณ์ทำความสะอาดอาคารสถานที่ แก่ประชาชน เฝ้าระวังคุณภาพอาหารและน้ำดื่มในสถานที่จำหน่าย

**พื้นที่ประสบอุทกภัย**

เขตบางพลัดได้ประกาศพื้นที่ประสบภัยพิบัติกรณีฉุกเฉินเป็นเหตุอุทกภัย ซึ่งเป็นเขตที่กรุงเทพมหานครประกาศให้อพยพเต็มพื้นที่

**ถอดบทเรียน และการวิเคราะห์จุดอ่อน-จุดแข็ง**

**จุดแข็ง S - Strengths**

- เขตบางพลัด มีแผนการป้องกันและบรรเทาสาธารณภัย พ.ศ. ๒๕๕๓ - ๒๕๕๗ และแผนปฏิบัติ

การป้องกันและแก้ไขปัญหาน้ำท่วมเขตบางพลัด ประจำปี เป็นกรอบแนวทางในการปฏิบัติการป้องกันและแก้ไขปัญหาอุทกภัย

- เขตบางพลัดมีชุมชนเข้มแข็ง ช่วยเฝ้าระวังและป้องกันตัวเองได้ในเบื้องต้น

- เขตบางพลัดมีหน่วยงานด้านการสงเคราะห์เพื่อบรรเทาความเดือดร้อนของประชาชนที่ประสบภัย โดยช่วยเหลือแก้ไขปัญหาเฉพาะหน้า เช่น ช่วยเหลือด้านเครื่องอุปโภคบริโภค

**จุดอ่อน W - Weaknesses**

- เขตบางพลัด มีบุคลากร วัสดุ อุปกรณ์ เครื่องมือและยานพาหนะ ไม่เพียงพอที่จะช่วยเหลือประชาชนผู้ประสบอุทกภัย

- ขาดการซ้อมแผนเผชิญเหตุรับมืออุทกภัย โดยส่วนใหญ่จะซ้อมเฉพาะอัคคีภัย เนื่องจากไม่เคยเกิดอุทกภัยครั้งใหญ่ในกรุงเทพมหานคร

- ขาดการประชาสัมพันธ์และให้ข้อมูลที่ถูกต้องแก่ประชาชนในการเตือนภัยหรือการอพยพ

**โอกาส O - Opportunities**

- มีบทเรียนจากจังหวัดใกล้เคียงที่น้ำท่วมผ่านมาแล้ว ทำให้ประเมินสถานการณ์และเตรียมการเพื่อป้องกันน้ำท่วมได้

- มีองค์กรทั้งภาครัฐ ภาคเอกชน และอาสาสมัครพร้อมสนับสนุนการทำงาน

- มีเครือข่ายในการแจ้งเหตุหลายช่องทางรวมถึงมีการใช้ระบบเทคโนโลยีสารสนเทศที่เอื้อต่อการปฏิบัติหน้าที่

**อุปสรรค T - Threats**

- มีปัญหาด้านดูคลองต่าง ๆ เนื่องจากมีที่ที่พักอาศัยของประชาชน รุกล้ำพื้นที่สาธารณะเป็นจำนวน

มาก ประกอบกับมีการถมคลองเพื่อเป็นถนนหลายจุด ซึ่งทำให้กีดขวางการไหลของน้ำค่อนข้างมาก

- การจัดหาวัสดุอุปกรณ์ เช่น เครื่องสูบน้ำ หรือกระสอบทราย มีความต้องการเป็นจำนวนมากแต่มีจำนวนจำกัดไม่เพียงพอ

- มีประชากรจำนวนมาก ทั้งมีหลักฐานตามทะเบียนราษฎร์ และประชากรแฝงที่เข้ามาทำงานในพื้นที่ จึงทำให้การช่วยเหลือและเยียวยาล่าช้า

**๓. แผนเตรียมความพร้อมป้องกันและแก้ไขปัญหาอุทกภัย ปี พ.ศ. ๒568**

**การสำรวจพื้นที่เสี่ยง พื้นที่ได้รับผลกระทบ**

สำนักงานเขตบางพลัด ตรวจสอบและปรับปรุงข้อมูลพื้นที่เสี่ยงจากอุทกภัย รวมทั้งข้อมูลพื้นที่ปลอดภัย เพื่อรองรับการอพยพให้เป็นปัจจุบัน ดังตาราง ๑ (ภาคผนวก)

**การสำรวจความพร้อมด้านการป้องกัน**

สำนักงานเขตบางพลัด สำรวจความพร้อม เพื่อป้องกันอุทกภัยที่อยู่ในความความรับผิดชอบ ดังนี้

๑. ตรวจสอบและดำเนินการปรับปรุงก่อสร้างแนวคันกั้นน้ำทุกประเภท ทั้งแนวเรียงกระสอบทรายแนวคันดิน แนวหินคลุก และแอสฟัลต์ ให้อยู่ในสภาพใช้งานได้ดี และมีระดับความสูงสำหรับป้องกันน้ำท่วมได้

หากระดับน้ำมีแนวโน้มสูงมากกว่าแนวคันกั้นน้ำ จะต้องพิจารณาเสริมระดับของคันกั้นน้ำให้สูงขึ้นต่อไป

๒. ตรวจสอบและดำเนินการปรับปรุงก่อสร้างหรือซ่อมแซมทำนบกั้นน้ำ และประตูระบายน้ำซึ่งเป็นตัวควบคุมระดับน้ำระหว่างแม่น้ำและคลองให้อยู่ในสภาพใช้งานได้ดี

๓. ตรวจสอบและดำเนินการติดตั้งเครื่องสูบน้ำ ณ จุดปิดกั้นทางน้ำต่าง ๆ เพื่อสูบถ่ายน้ำจากคลองหรือท่อระบายน้ำลงสู่แม่น้ำในช่วงระดับน้ำสูง

๔. ดำเนินการปิดกั้นท่อระบายน้ำทุกแห่งที่เชื่อมต่อกับแม่น้ำเจ้าพระยา หรือได้รับอิทธิพล โดยตรงจากน้ำในแม่น้ำเจ้าพระยาที่มีระดับสูง โดยพิจารณาถึงการระบายน้ำออกจากพื้นที่ในช่วงกั้นท่อด้วย

๕. ดำเนินการล้างท่อระบายน้ำ ขุดลอก คู คลอง แหล่งน้ำสาธารณะ รวมทั้งกำจัดวัชพืช สิ่งกีดขวางทางน้ำ เพื่อให้สามารถระบายน้ำได้อย่างรวดเร็ว

**การสำรวจความพร้อมด้านเครื่องมือ อุปกรณ์ ยานพาหนะ**

สำนักงานเขตบางพลัดจัดเตรียมกำลังคน วัสดุ อุปกรณ์ เครื่องสูบน้ำ เครื่องมือ เครื่องบรรเทาสาธารณภัย ไว้ให้พร้อมใช้งาน ดังตาราง (ภาคผนวก)

**การสำรวจความพร้อมของแผนอพยพ จุดอพยพ เส้นทางอพยพ พาหนะในการอพยพ**

สำนักงานเขตบางพลัด สำรวจและจัดทำบัญชีจำนวนผู้อพยพไว้ล่วงหน้า โดยแยกประเภทตามลำดับความเร่งด่วนและกำหนดสถานที่เป็นสถานที่อพยพ (สถานที่อพยพหลัก อพยพรอง) จุดนัดพบ และเส้นทางการอพยพ พร้อมกำหนดบุคคลผู้ทำหน้าที่นำการอพยพ ทั้งนี้ สถานที่อพยพต้องมีความพร้อมในเรื่องของสาธารณูปโภค น้ำดื่ม น้ำใช้ และรองรับจำนวนผู้อพยพ โดยพิจารณาจากข้อมูลจำนวนประชากรในแต่ละโซนพื้นที่ซึ่งสำนักงานเขต จะต้องเตรียมพื้นที่สำหรับการอพยพ ดังนี้

๑. เป็นพื้นที่ที่อยู่ในระดับปลอดภัยพ้นน้ำในระดับสถานการณ์วิกฤติ เพื่อความปลอดภัยของประชาชน

๒. เป็นพื้นที่ที่ไม่ไกลจากหมู่บ้าน ประชาชนที่ได้รับผลกระทบจากน้ำท่วม มีระยะทางการเข้าถึงรัศมี ๑ - ๕ กม. เพื่อความคล่องตัวและรวดเร็วในการเข้าถึงพื้นที่

๓. เป็นพื้นที่คุ้นเคยของประชาชน เช่น โรงเรียน วัด เป็นต้น

๔. เส้นทางเข้าสู่พื้นที่อพยพเป็นเส้นทางสัญจรอยู่เดิม และมีความพร้อมต่อการเดินทางในสถานการณ์ฉุกเฉินได้

๕. สามารถรองรับประชาชนในช่วงฉุกเฉินได้ไม่น้อยกว่าที่กำหนดไว้ ๓๐๐ - ๓,๐๐๐ คน

กรณีคาดว่าจะเกิดอุทกภัย ส่วนราชการในพื้นที่จะต้องเตรียมการดังนี้

๑. สำรวจและจัดทำบัญชีส่วนราชการไว้ล่วงหน้า โดยแยกประเภทความเร่งด่วนในการอพยพ

๒. กำหนดเขตพื้นที่การอพยพ ตลอดจนพื้นที่แต่ละส่วนราชการโดยให้อยู่ในพื้นที่ที่เหมาะสม

๓. กำหนดเจ้าหน้าที่ดำเนินการอพยพไว้ล่วงหน้า โดยระบุหน้าที่ความรับผิดชอบไว้ให้ชัดเจน

๔. กำหนดรายการและจำนวนสิ่งของพัสดุ เอกสารราชการที่จำเป็นต้องใช้

๕. สำรวจยานพาหนะและน้ำมันเชื้อเพลิง ตลอดจนระบบการสื่อสารสำหรับการอพยพ

๖. กำหนดเส้นทางอพยพลักและเส้นทางรอง ที่ไม่ขัดขวางต่อการปฏิบัติการ

๗. วางระเบียบปฏิบัติในการรักษาความปลอดภัยและความสงบเรียบร้อยในการอพยพ การเข้าไปอยู่ในพื้นที่รับการอพยพ ตลอดจนการอพยพกลับ

**การเตรียมความพร้อมในการอพยพประชาชนข้ามพื้นที่**

๑. ประเมินสถานการณ์อุทกภัย หากเสี่ยงหรือมีความเป็นไปได้ที่จะเกิดอุทกภัย แจ้งเตือนประชาชนที่จะอพยพ ให้เตรียมสิ่งของที่จำเป็นและยารักษาโรคให้พร้อม โดยผู้นำชุมชนเป็นผู้ช่วยเจ้าหน้าที่ในการดำเนินการอพยพ

๒. ประชาชนที่จะอพยพอยู่รวม ณ จุดรวมพล

๓. สำนักงานเขต ประสานหน่วยงานที่เกี่ยวข้อง ได้แก่ หน่วยงานทหาร , ขสมก. ฯลฯ เพื่อจัดยานพาหนะ พร้อมกำลังพล ดำเนินการอพยพประชาชน

๔. ดำเนินการอพยพประชาชน ไปยังศูนย์พักพิงที่กำหนด

๕. เดินทางถึงศูนย์ผู้พักพิงชั่วคราว

- ลงทะเบียน (สำนักพัฒนาสังคม/โรงเรียน /สำนักงานเขต)

- จัดผู้อพยพเข้าที่พัก จัดที่นอน รองรับตามจำนวนผู้อพยพ (สำนักพัฒนาสังคม/โรงเรียน)

- จัดอาหาร น้ำดื่ม น้ำใช้ (สำนักพัฒนาสังคม/สำนักงานเขต)

- ดูแลความปลอดภัย (ตำรวจ / ทหาร / อปพร.)

- ดูแลรักษาพยาบาล (ศูนย์บริการสาธารณสุข)

๖. สำนักงานเขต รายงานจำนวนผู้เข้าศูนย์พักพิง ต่อศูนย์อำนวยการเฉพาะกิจป้องกันและแก้ไขปัญหาอุทกภัยกรุงเทพมหานคร

๗. ภัยยุติ อพยพประชาชนกลับ โดยสำนักงานเขตประสานหน่วยงานที่เกี่ยวข้อง เพื่อดำเนินการอพยพประชาชนกลับภูมิลำเนา

**การเตรียมความพร้อมในการสนับสนุน / รับการสนับสนุนข้ามจังหวัด (จังหวัดจับคู่)**

เพื่อให้การช่วยเหลือผู้ประสบอุทกภัยให้ได้อย่างรวดเร็ว และมีประสิทธิภาพ เมื่อปี พ.ศ. ๒๕๕๕กระทรวงมหาดไทยได้มอบหมายจังหวัดอำนาจเจริญให้รับผิดชอบให้การสนับสนุนช่วยเหลือประชาชนผู้ประสบ

อุทกภัยในพื้นที่เขตบางพลัด

**กระบวนการวิเคราะห์สถานการณ์น้ำ**

สำนักการระบายน้ำ เป็นหน่วยหลักรับผิดชอบในการปฏิบัติการป้องกันและแก้ไขปัญหาน้ำท่วม

กรุงเทพมหานคร ดังนี้

**๑. น้ำฝน**

การปฏิบัติการเมื่อได้รับแจ้งเตือนเกี่ยวกับฝน

เมื่อเรดาร์ตรวจพบกลุ่มฝนในพื้นที่จังหวัดใกล้เคียงกรุงเทพมหานคร และมีแนวโน้ม จะเคลื่อนที่เข้า

กรุงเทพมหานคร หน่วยเคลื่อนที่เร็วแก้ไขปัญหาน้ำท่วม (หน่วย BEST) เคลื่อนย้ายกำลังเข้าจุดปฏิบัติการที่

กำหนด หรือจุดที่ได้รับแจ้งเตือนที่คาดว่าฝนตกหรือจะมีปัญหา

**๒. น้ำหนุน**

การติดตามข้อมูลเกี่ยวกับระดับน้ำและการคาดการณ์ระดับน้ำ

ตรวจสอบข้อมูลต่าง ๆ คือ ระดับน้ำในแม่น้ำ ตามคาดการณ์ของกรมอุทกศาสตร์ กองทัพเรือ ระดับน้ำที่วัดได้จริง ปริมาณน้ำที่ปล่อยออกมาจากเขื่อน และทุ่งการเกษตรต่าง ๆ ทั้งนี้ เพื่อนำมาประเมินแนวโน้มของระดับน้ำ ช่วยให้สามารถคาดหมายระดับน้ำสูงสุดได้ เป็นการล่วงหน้า

- เมื่อระดับน้ำในแม่น้ำเจ้าพระยาเพิ่มขึ้น หน่วยปฏิบัติการเคลื่อนที่เร็วออกปฏิบัติการประจำแนวป้องกันน้ำท่วมริมแม่น้ำเจ้าพระยา เพื่อเฝ้าระวังระดับน้ำล้นหรือซึมเข้ามาในพื้นที่ป้องกันกรณีที่ระดับน้ำสูงขึ้น

- เมื่อใกล้เวลาที่ระดับน้ำขึ้นสูงสุดหน่วยควบคุมระดับน้ำ ตามสถานีสูบน้ำหลัก ลดการสูบน้ำลงแม่น้ำเจ้าพระยา เพื่อมิให้เพิ่มปริมาณน้ำในแม่น้ำเจ้าพระยา

- หน่วยปฏิบัติการเคลื่อนที่เร็วตรวจสอบแนวป้องกันน้ำท่วม ตรวจสอบจุดที่น้ำรั่วซึมหรือจุดที่มีน้ำสูงล้นแนวป้องกันเข้ามา ดำเนินการอุดจุดรั่วซึมหรือเสริมแนวที่น้ำล้นทันที

- ผู้บริหารศูนย์ ฯ เข้ามาอำนวยการในศูนย์ปฏิบัติการ เมื่อมีแนวโน้มที่ระดับจะสูงขึ้นอีก ผู้บริหารศูนย์ ฯ และเจ้าหน้าที่ระดับสูงหารือ สั่งการแก้ไขสถานการณ์เป็นกรณีพิเศษหรือกำหนดให้เจ้าหน้าที่ระดับสูงเข้าพื้นที่ อำนวยการและสั่งการ หรือเสริมกำลังเจ้าหน้าที่ระดับสูงขึ้นอีกตามสถานการณ์พร้อมประสานขอกำลังสนับสนุนจากหน่วยงานอื่น ๆ

- เมื่อระดับน้ำในแม่น้ำเจ้าพระยาลดลงต่ำลงสู่ระดับปกติ ศูนย์ปฏิบัติการฯ สรุปรายงาน ผู้บังคับบัญชา

**กระบวนการในการแจ้งเตือนภัยแก่ประชาชน**

การแจ้งเตือนภัย ให้ประชาชนทราบล่วงหน้าเพื่อเตรียมพร้อมรับสถานการณ์อุทกภัย โดยให้ดำเนินการย้ายสิ่งของขึ้นที่สูง หรือดำเนินการอพยพประชาชนออกจากพื้นที่เสี่ยงภัยได้อย่างทันท่วงที

- ศปภ.กทม. แจ้งข่าวเตือนภัยล่วงหน้ามายังเขตที่คาดว่าจะเกิดอุทกภัยให้เฝ้าเตรียมพร้อมรับสถานการณ์ ผ่านระบบเครือข่ายสื่อสาร และสื่อประชาสัมพันธ์ต่าง ๆ เช่น วิทยุ โทรทัศน์ วิทยุชุมชน หอกระจายข่าว ฯลฯ

**การกำหนดพื้นที่ระดมและจัดสรรทรัพยากร (Staging Area)**

สำนักงานเขต จัดเตรียมอุปกรณ์ ยานพาหนะพร้อมให้การสนับสนุนช่วยเหลือประชาชน เช่นรถบรรทุก เรือท้องแบน รถไฟฟ้าส่องสว่าง เครื่องสูบน้ำ ฯลฯ ตลอดจนจัดเตรียมถุงยังชีพไว้ให้พร้อมที่จะสนับสนุน

**การเตรียมความพร้อมด้านระบบและเครื่องมือสื่อสาร**

สำนักงานเขต จัดเตรียมระบบสื่อสารให้พร้อม ทั้งระบบสื่อสารหลักและสื่อสารรอง การติดต่อสื่อสารระหว่างกรุงเทพมหานคร

- VHF ผ่านข่ายอัมรินทร์

- ระบบโทรศัพท์ปกติ/โทรศัพท์เคลื่อนที่

การติดต่อสื่อสารระหว่างหน่วยงานในกรุงเทพมหานคร

- VHF ผ่านข่ายอัมรินทร์

- ศูนย์วิทยุประจำโซน ระบบโทรศัพท์/โทรศัพท์เคลื่อนที่

**การเตรียมความพร้อมด้านบุคลากรผู้ปฏิบัติงาน**

- สำนักงานเขต จัดเจ้าหน้าที่พร้อมอุปกรณ์ยานพาหนะเฝ้าระวังสถานการณ์น้ำ ทั้งน้ำฝน น้ำเหนือ

ไหลบ่า และน้ำทะเลหนุนอย่างใกล้ชิด เพื่อเตรียมรับสถานการณ์อุทกภัยที่อาจเกิดขึ้น

**การเตรียมความพร้อมให้กับภาคประชาชน ชุมชน เอกชน**

๑. ประชาสัมพันธ์ ให้ความรู้แก่ประชาชน ตระหนักถึงอันตรายที่อาจจะเกิดขึ้นจากภาวะน้ำท่วม เช่น ไฟฟ้าดูด ไฟฟ้ารั่ว หรือระมัดระวังเด็กพลัดตกน้ำผ่านสื่อต่าง ๆ ตลอดจน เผยแพร่ความรู้ทางwww.Bangkokfire.com

๒. ฝึกอบรมอาสาสมัครป้องกันภัยฝ่ายพลเรือนเขตบางพลัด เพื่อการสั่งใช้ และสนับสนุนการปฏิบัติงานของทางราชการ

**การจัดตั้งศูนย์อำนวยการเฉพาะกิจ**

เมื่อเกิดหรือคาดว่าจะเกิดอุทกภัยในพื้นที่เขตบางพลัด ให้จัดตั้งศูนย์อำนวยการเฉพาะกิจเขตปฏิบัติหน้าที่เกี่ยวกับการเตรียมความพร้อมในการป้องกันและแก้ไขปัญหาอุทกภัยให้แก่ผู้ประสบภัย โดยปฏิบัติหน้าที่ ดังนี้

๑. เป็นหน่วยอำนวยการ ควบคุมกำกับดูแล และประสานการปฏิบัติในกรณีที่เกิดอุทกภัยในพื้นที่

ความรับผิดชอบของเขต

๒. เป็นหน่วยเผชิญเหตุในการระงับบรรเทาภัย และเมื่อพิจารณาเห็นว่าเหตุการณ์ที่เกิดขึ้นนั้นเกิน

ขีดความสามารถให้ร้องขอการสนับสนุนจากหน่วยเหนือตามความความเหมาะสม

๓. สนับสนุนศูนย์อำนวยการเฉพาะกิจเขตข้างเคียง ตามที่ได้รับการร้องขอ

๔. ปฏิบัติการอื่นที่ได้รับมอบหมาย

โครงสร้างศูนย์อำนวยการเฉพาะกิจฯ เขตบางพลัด การช่วยเหลือผู้ประสบภัย จะต้องดำเนินการอย่าง

ทันท่วงทีโดยเฉพาะหากเกิดเหตุสาธารณภัยรุนแรง จึงให้จัดตั้งศูนย์อำนวยการเฉพาะกิจช่วยเหลือผู้ประสบภัย

ซึ่งประกอบด้วยฝ่ายต่าง ๆ ดังนี้

๑. ฝ่ายอำนวยการ

๒. ฝ่ายแจ้งเตือนภัย

๓. ฝ่ายป้องกันและปฏิบัติการ

๔. ฝ่ายการสื่อสาร

๕. ฝ่ายประชาสัมพันธ์

๖. ฝ่ายรับบริจาค

๗. ฝ่ายรักษาความสงบเรียบร้อย.

๘. ฝ่ายฟื้นฟูบูรณะ

๙. ฝ่ายบรรเทาผู้ประสบภัย

๑๐. ฝ่ายงบประมาณ

ทั้งนี้ มีการประชุมหารือ ติดตามสถานการณ์น้ำทุกวัน ตลอดจนลงพื้นที่ตรวจและติดตามสถานการณ์น้ำและตรวจเยี่ยมผู้ประสบภัย โดยระดมสรรพกำลังทุกฝ้ายที่เกี่ยวข้อง เพื่อร่วมป้องกันและแก้ไขปัญหาอุทกภัยในพื้นที่ และช่วยเหลือประชาชนผู้ประสบภัยให้รวดเร็ว และมีประสิทธิภาพ

**องค์กรภายนอกสนับสนุนการปฏิบัติ**

ในกรณีที่จำเป็นจะต้องได้รับความช่วยเหลือจากหน่วยงานของรัฐใดในการป้องกันและบรรเทา สาธารณภัยจากอุทกภัยที่เกิดขึ้น ให้ผู้อำนวยการกรุงเทพมหานครแจ้งให้หน่วยงานของรัฐนั้นทราบเพื่อร่วมดำเนินการให้ความช่วยเหลือในการป้องกันและแก้ไขปัญหาอุทกภัยโดยเร็ว

หน่วยงานที่สนับสนุนการปฏิบัติ ประกอบด้วย

๑. หน่วยงานสังกัดกระทรวงกลาโหม ประกอบด้วย กองทัพบก กองทัพเรือ และกองทัพอากาศ

มีหน้าที่ให้การสนับสนุนกำลังพล เครื่องจักร เครื่องมืออุปกรณ์และยานพาหนะในการป้องกันและบรรเทา

สาธารณภัย

๒. การประปานครหลวง มีหน้าที่ผลิตน้ำประปาที่มีคุณภาพตามมาตรฐานเพียงพอต่อการบริโภคของประชาชนผู้ประสบภัยในพื้นที่กรุงเทพมหานคร

๓. การไฟฟ้านครหลวง มีหน้าที่ตรวจสอบ กำกับดูแลระบบไฟฟ้าให้เกิดความปลอดภัยต่อชีวิตของ

ผู้ประสบอุทกภัย และจัดให้มีกระแสไฟฟ้าเพียงพอต่อการดำรงชีวิตของประชาชนและผู้ประสบภัย

๔. กองบัญชาการตำรวจนครบาล มีหน้าที่ให้การสนับสนุนภารกิจด้านการรักษาความปลอดภัยรวมถึงสถานที่อพยพผู้ประสบภัย

๕. บริษัท ทีโอที จำกัด (มหาชน) มีหน้าที่กำกับ ดูแลระบบการสื่อสารบริเวณพื้นที่ประสบภัย รวมถึงสถานที่อพยพผู้ประสบภัย

๖. การทางพิเศษแห่งประเทศไทย มีหน้าที่เตรียมความพร้อมในการอพยพผู้ประสบภัยเมื่อได้รับการร้องขอ

๗. องค์การขนส่งมวลชนกรุงเทพ มีหน้าที่เตรียมความพร้อมในการอพยพผู้ประสบภัยเมื่อได้รับการร้องขอ

๘. องค์การสาธารณกุลต่าง ๆ มีหน้าที่ในการช่วยเหลือการปฏิบัติหน้าที่ของเจ้าหน้าที่ในระหว่างเกิด

สาธารณภัย พร้อมทั้งให้การสนับสนุนเครื่องอุปโภค บริโภค เพื่อดูแลผู้ประสบภัยในเบื้องต้น

**กระบวนการในการประกาศแจ้งสถานการณ์ฉุกเฉิน**

๑. ศูนย์อำนวยการเฉพาะกิจฯ เขต รายงานสถานการณ์น้ำในภาวะวิกฤติ ไปยังศูนย์อำนวยการเฉพาะกิจฯ กรุงเทพมหานคร เพื่อกรุงเทพมหานคร รายงานไปยังกรมป้องกันและบรรเทาสาธารณภัย ประกาศเป็นพื้นพื้นที่ประสบภัยพิบัติกรณีฉุกเฉิน ซึ่งจำเป็นต้องให้ความช่วยเหลือผู้ประสบภัยพิบัติกรณีฉุกเฉินตามระเบียบกระทรวงการคลังว่าด้วยเงินทดรองราชการ เพื่อช่วยเหลือผู้ประสบภัยพิบัติกรณีฉุกเฉิน พ.ศ. ๒๕๔๖ และที่แก้ไขเพิ่มเติม

๒. ติดประกาศภัยพิบัติกรณีฉุกเฉิน ณ สำนักงานเขต

๓. กรณีเป็นภัยพิบัติขนาดใหญ่ ที่มีผู้ประสบภัยเป็นจำนวนมาก ให้ประกาศแจ้งเตือนประชาชนทราบผ่านทางสื่อต่าง ๆ เช่น วิทยุ โทรทัศน์ หอกระจายข่าว เสียงตามสาย SMS ฯลฯ เพื่อยกของขึ้นที่สูง หรือเตรียมอพยพต่อไป

**๔. แผนเผชิญเหตุอุทกภัย ปี พ.ศ. ๒๕68**

**การจัดตั้งศูนย์บริหารสถานการณ์ในภาวะฉุกเฉิน ภายในศูนย์อำนวยการเฉพาะกิจ**

เมื่อเกิดอุทกภัยหรือคาดว่าจะเกิดอุทกภัย เขตบางพลัดมีการบริหารจัดการน้ำแบบบูรณาการและช่วยเหลือผู้ประสบอุทกภัย โดยจัดตั้งศูนย์อำนวยการเฉพาะกิจป้องกันและแก้ไขปัญหาอุทกภัยเขตบางพลัด เพื่อทำหน้าที่อำนวยการและประสานการปฏิบัติในการให้ความช่วยเหลือประชาชนที่ได้รับผลกระทบจากปัญหาอุทกภัย ให้เป็นไปอย่างรวดเร็ว ทันต่อเหตุการณ์เป็นไปตามแผนป้องกันและบรรเทาสาธารณภัยกรุงเทพมหานคร พ.ศ. ๒๕64 – ๒๕๗0 โดยมีผู้อำนวยการเขตบางพลัด เป็นผู้อำนวยการศูนย์ ซึ่งแบ่งโครงสร้างและภารกิจของฝ่ายต่าง ๆ ในศูนย์อำนวยการเฉพาะกิจ ประกอบด้วย ฝ่ายอำนวยการ ฝ่ายแจ้งเตือนภัย ฝ่ายป้องกันและปฏิบัติการ ฝ่ายประชาสัมพันธ์ ฝ่ายรับบริจาค ฝ่ายรักษาความสงบเรียบร้อย ฝ่ายฟื้นฟูบูรณะ ฝ่ายบรรเทาผู้ประสบอุทกภัยและฝ่ายงประมาณ ซึ่งมีการประชุมหารือ ติดตามสถานการณ์ทุกวัน ทั้งเช้าและบ่าย การลงพื้นที่ตรวจและติดตามสถานการณ์น้ำ ตรวจเยี่ยมผู้ประสบอุทกภัย โดยดำเนินการระดมสรรพ

กำลังทุกฝ่ายที่เกี่ยวข้องเพื่อร่วมดำเนินการป้องกันและแก้ไขปัญหาอุทกภัยในพื้นที่เขต และช่วยเหลือประชาชนผู้ประสบอุทกภัยให้รวดเร็วและมีประสิทธิภาพ

**การอพยพผู้ประสบภัย**

เมื่อเกิดหรือคาดว่าจะเกิดอุทกภัยในพื้นที่ ที่มีผลกระทบต่อการดำรงชีวิตและความปลอดภัย หรืออาจ

กีดขวางต่อการปฏิบัติงานของเจ้าหน้าที่ ให้อพยพประชาชนออกจากพื้นที่ โดยสำนักงานเขตจะเป็นการอพยพประชาชน โดยมีหน่วยทหารและหน่วยงานที่เกี่ยวข้อง เป็นหน่วยสนับสนุนการอพยพ การดำเนินการอพยพให้เป็นไปตามแผนที่กำหนดไว้ ได้แก่

๑. ประเมินสถานการณ์อุทกภัย หากเสี่ยงหรือมีความเป็นไปได้ที่จะเกิดอุทกภัย ให้แจ้งเตือนประชาชน

ที่จะอพยพ ให้เตรียมสิ่งของที่จำเป็นและยารักษาโรคไว้ให้พร้อม โดยผู้นำชุมชนเป็นผู้ช่วยเจ้าหน้าที่ในการ

ดำเนินการอพยพ

๒. ประชาชนที่จะอพยพอยู่รวมกัน ณ จุดรวมพล

๓. สำนักงานเขต ประสานหน่วยงานที่เกี่ยวข้อง เพื่อจัดยานพาหนะ พร้อมกำลังพล ดำเนินการอพยพ

ประชาชน ตามที่ศูนย์อำนวยการเฉพาะกิจป้องกันและแก้โขปัญหาอุทกภัยกรุงเทพมหานคร (ศปภ.กทม.)ประสานไว้แล้ว ได้แก่ หน่วยงานทหาร , ขสมก.

๔. ดำเนินการอพยพประชาชน

๕. เดินทางถึงศูนย์ผู้พักพิงชั่วคราว

- ลงทะเบียน (สำนักพัฒนาสังคม/โรงเรียน / สำนักงานเขต)

- จัดผู้อพยพเข้าที่พัก จัดที่นอน รองรับตามจำนวนผู้อพยพ (สำนักพัฒนาสังคม/โรงเรียน)

- จัดอาหาร น้ำดื่ม น้ำใช้ (สำนักพัฒนาสังคม/สำนักงานเขต)

- ดูแลความปลอดภัย (เจ้าหน้าที่เทศกิจ / ตำรวจ / ทหาร / อปพร.)

- ดูแลรักษาพยาบาล (ศูนย์บริการสาธารณสุข)

๖. สำนักงานเขต รายงานจำนวนผู้เข้าศูนย์พักพิงต่อ ศูนย์อำนวยการเฉพาะกิจป้องกันและแก้ไขอุทกภัยกรุงเทพมหานคร

๗. ภัยยุติ อพยพประชาชนกลับ โดยสำนักงานเขตประสานหน่วยงานที่เกี่ยวข้อง เพื่อดำเนินการอพยพ

ประชาชนกลับภูมิลำเนา

**การบริหารศูนย์รองรับผู้อพยพ (ศูนย์พักพิง)**

๑. สำนักงานเขต พิจารณาสถานที่ตั้งศูนย์พักพิง โดยเลือกสถานที่ปลอดภัย ไม่เกิดภาวะน้ำท่วมซ้ำอีก

เข้าถึงได้ง่ายและสะดวก และมีพื้นที่/อาคาร เหมาะกับการรองรับผู้ประสบภัย เช่น โรงเรียน วัด

๒. ระบบที่ต้องเตรียมให้พร้อม ได้แก่

- ไฟฟ้า , เครื่องปั่นไฟสำรอง ตะเกียง เทียน (กรณีไฟฟ้าดับ)

- น้ำดื่ม น้ำใช้

- อาหาร และภาชนะสำหรับใส่อาหาร

- สุขา ถังขยะ

- งานอนามัย มีหน่วยพยาบาล ยาและอุปกรณ์การแพทย์ที่จำเป็น

- ระบบความปลอดภัย มีการจัดระบบเวร ยาม เพื่อเฝ้าระวังภัยจากบุคคล หรือสัตว์ร้ายต่าง ๆ

- ระบบการสื่อสาร สำหรับการติดต่อประสานงาน เพื่อขอรับการสนับสนุน และช่วยเหลือเมื่อจำเป็น

- ระบบการขนส่งลำเลียง สำหรับการเดินทางเข้าออกศูนย์ ทั้งรถ/เรือ สำหรับขนเสบียงอาหาร น้ำ

ขยะ หรือผู้ป่วย

- ระบบการจัดการในศูนย์ ได้แก่ การแต่งตั้งผู้จัดการศูนย์ เพื่อบริหารจัดการ และประสานงานในภาพรวม มีผู้รับผิดขอบที่ชัดเจน เช่น ผู้ดูแล น้ำ ไฟ งานอนามัย ผู้ดูแลสถานที่ เช่น ห้องครัว โชนชักล้าง และ

ตากผ้า จุดรับของบริจาค และห้องเก็บของ ฯลฯ

**การสนธิกำลังภายในและแบ**่**งมอบพื้นที่/ภารกิจ**

ศูนย์อำนวยการเฉพาะกิจป้องกันและแก้ไขปัญหาอุทกภัยระดับเขต และระดับกรุงเทพมหานครประสานการปฏิบัติร่วมกันในการป้องกันและแก้ไขปัญหาอุทกภัย

**การสนธิกำลัง และประสานการช่วยเหลือกับหน่วยงานภายนอกพื้นที่**

ในกรณีที่จำเป็นจะต้องได้รับความช่วยเหลือจากหน่วยงานของรัฐใดในการป้องกันและบรรเทา สาธารณภัยจากอุทกภัยที่เกิดขึ้น ผู้อำนวยการกรุงเทพมหานครจะแจ้งให้หน่วยงานของรัฐนั้นทราบเพื่อร่วมดำเนินการให้ความช่วยเหลือในการป้องกันและแก้ไขปัญหาอุทกภัยโดยเร็ว

หน่วยงานที่สนับสนุนการปฏิบัติ ประกอบด้วย

๑. หน่วยงานสังกัดกระทรวงกลาโหม ประกอบด้วย กองทัพบก กองทัพเรือ และกองทัพอากาศให้การสนับสนุนกำลังพล เครื่องจักร เครื่องมืออุปกรณ์และยานพาหนะในการป้องกันและบรรเทาสาธารณภัย

๒. การประปานครหลวง มีหน้าที่ผลิตน้ำประปาที่มีคุณภาพตามมาตรฐานเพียงพอต่อการอุปโภคบริโภคของประชาชนผู้ประสบภัยในพื้นที่กรุงเทพมหานคร

๓. การไฟฟ้านครหลวง มีหน้าที่ตรวจสอบ กำกับดูแลระบบไฟฟ้าให้เกิดความปลอดภัยต่อชีวิตของ

ผู้ประสบอุทกภัย และจัดให้มีกระแสไฟฟ้าเพียงพอต่อการดำรงชีวิตของประชาชนและผู้ประสบภัย

๔. กองบัญชาการตำรวจนครบาล มีหน้าที่ให้การสนับสนุนภารกิจด้านการรักษาความปลอดภัยรวมถึงสถานที่อพยพผู้ประสบภัย

๕. บริษัท ทีโอที จำกัด (มหาชน) มีหน้าที่กำกับ ดูแลระบบการสื่อสารบริเวณพื้นที่ประสบภัย รวมถึง

สถานที่อพยพผู้ประสบภัย

๖. การทางพิเศษแห่งประเทศไทย มีหน้าที่เตรียมความพร้อมในการอพยพผู้ประสบภัยเมื่อได้รับการร้องขอ

๗. องค์การขนส่งมวลขนกรุงเทพ มีหน้าที่เตรียมความพร้อมในการอพยพผู้ประสบภัยเมื่อได้รับการร้องขอ

๘. องค์การสาธารณกุศลต่าง ๆ มีหน้าที่ในการช่วยเหลือการปฏิบัติหน้าที่ของเจ้าหน้าที่ในระหว่างเกิด

สาธารณภัย พร้อมทั้งให้การสนับสนุนเครื่องอุปโภค บริโภค เพื่อดูแลผู้ประสบภัยในเบื้องต้น

**การกำหนดเส้นทางคมนาคมและจุดรับส่ง (คน/สิ่งของ)**

สำนักงานเขตบางพลัดร่วมกับหน่วยงานในพื้นที่ เช่น หน่วยทหาร ขสมก. อาสาสมัคร มูลนิธิและภาคเอกชน จัดรถรับส่งบริเวณต่าง ๆ ในถนนสายหลัก โดยสถานีตำรวจนครบาล จัดเจ้าหน้าที่อำนวยความสะดวกในจุดรับส่ง (คน/สิ่งของ) กรณีในตรอก ซอย ที่มีประชาชนอาศัยอยู่เป็นจำนวนมาก และต้องสัญจร ให้สำนักงานเขตจัดหายานพาหนะ รถ เรือท้องแบน โป๊ะ / ท่าเทียบเรือ หรือสะพานไม้ ตามความเหมาะสม

**การระบายน้ำและการผลักดันน้ำ การทำแนวป้องกัน**

สำนักการระบายน้ำ สำนักการโยธา และสำนักงานเขต ดำเนินการ ดังนี้

๑. ปฏิบัติการป้องกันและแก้ไขปัญหาน้ำท่วม กรณี เนื่องจากน้ำฝน เป็นการปฏิบัติการที่จะระบายน้ำฝนที่ตกลงมาในพื้นที่ป้องกันและบริเวณใกล้เคียงให้ระบายออกไปจากพื้นที่จุดอ่อนน้ำท่วมโดยเร็ว เพื่อไม่ให้เกิดน้ำท่วมหรือเกิดขึ้นเพียงเล็กน้อยในระยะเวลาสั้น

๒. ปฏิบัติการป้องกันและแก้ไขปัญหาน้ำท่วม กรณี เนื่องจากน้ำหนุน เป็นการปฏิบัติการที่จะป้องกัน

น้ำท่วมเนื่องจากน้ำในแม่น้ำเจ้าพระยามีระดับสูงจนลันตลิ่ง โดยการสร้างคันกั้นน้ำตามแนวริมฝั่งแม่น้ำ หรือริมฝั่งคลองที่ได้รับอิทธิพลโดยตรงจากระดับในแม่น้ำเจ้าพระยา โดยแนวคันกั้นน้ำนี้จะต้องมีระดับความสูงเพียง

พอที่จะป้องกันไม่ให้น้ำล้นเข้ามาได้ อีกทั้งควบคุมการระบายน้ำเข้าและออก ในพื้นที่ป้องกันโดยการรักษาระดับน้ำภายในและระดับน้ำภายนอกให้อยู่ในระดับที่เหมาะสม โดยอาศัยประตูระบายน้ำ และสถานีสูบน้ำเป็น

หลักในการควบคุมระบบ

**การประชาสัมพันธ์ การแถลงข่าว และการทำความเข้าใจกับมวลชน**

ผู้ว่าราชการกรุงเทพมหานคร ในฐานะผู้อำนวยการกรุงเทพมหานคร จัดแถลงข่าว และรายงานสถานการณ์อุทกภัยผ่านสื่อต่าง ๆ ให้ประชาชนได้รับทราบสถานการณ์เป็นระยะ ๆ เพื่อมีให้เกิดความสับสน และตื่นตระหนก จนกว่าสถานการณ์จะคลี่คลาย ขณะเดียวกัน สำนักงานเขต ประชาสัมพันธ์ให้ประชาชนได้รับ

ทราบข้อมูลข่าวสารและสถานการณ์เป็นระยะ ๆ ภายในเขตพื้นที่รับผิดชอบ พร้อมชี้แจงทำความเข้าใจแก่ประชาชนว่าอย่าทำลายแนวคันกั้นน้ำ

**การจัดการสาธารณภัย ณ จุดเกิดเหตุ**

สำนักงานเขตบางพลัด เป็นหน่วยรับผิดชอบหลักในการปฏิบัติการป้องกันและแก้ไขปัญหาพื้นที่ ดังนี้ นอกเหนือจากการปฏิบัติ ในเรื่องการป้องกันน้ำเหนือเป็นหลักเพราะรูปแบบการป้องกันน้ำท่วมใช้รูปแบบ แนวปิดล้อมพื้นที่ (Polder) หลาย ๆ พื้นที่ เพียงแต่จะต้องมีการประเมินปริมาณน้ำ และระดับน้ำอย่างใกล้ชิด รวมทั้งขีดความสามารถในการป้องกันแต่ละแห่งด้วย ทั้งนี้ เพื่อตัดสินใจได้ว่าสามารถเสริมระดับของแนวป้องกันในทุก ๆ พื้นที่ได้สัมพันธ์กับระดับน้ำที่เพิ่มขึ้นหรือไม่ หรือจะต้องลดพื้นที่ป้องกันลงส่วนที่สามารถป้องกันได้โดยการ

- ติดตั้งเครื่องสูบน้ำเพิ่มตามความจำเป็น

- นำเครื่องมือกลเข้าเสริมการปฏิบัติการตามความจำเป็น

- ขอกำลังและเครื่องมือกลจากหน่วยงานอื่นเสริมตามความจำเป็น

การปฏิบัติงานตามช่วงเวลาน้ำขึ้น - น้ำลง ในแต่ละวัน มีดังนี้

- หน่วยปฏิบัติการแก้ไขปัญหาน้ำท่วม ออกปฏิบัติการตรวจสอบแนวป้องกันน้ำท่วม

- ศูนย์ปฏิบัติการฯ ตรวจสอบสภาพน้ำ และระดับน้ำ รายงานให้หน่วยปฏิบัติการทราบ

- เมื่อระดับน้ำในแม่น้ำเจ้าพระยาเริ่มขึ้น หน่วยปฏิบัติการเคลื่อนที่เร็วออกปฏิบัติการประจำแนวป้องกันน้ำท่วมริมแม่น้ำเจ้าพระยา เพื่อเฝ้าระวังระดับน้ำล้นหรือซึมเข้ามาในพื้นที่ป้องกัน

- ศูนย์ปฏิบัติการฯ ตรวจสอบระดับน้ำในแม่น้ำเจ้าพระยา และรายงานให้หน่วยปฏิบัติการต่าง ๆ ทราบเป็นระยะทุก ๑๕ นาที จนกว่าระดับน้ำขึ้นสูงสุดและลดลง

กรณีที่ระดับน้ำสูงขึ้น

- ศูนย์ปฏิบัติการฯ ตรวจสอบระดับนั้นในแม่น้ำเจ้าพระยา และรายงานให้หน่วยปฏิบัติติต่าง ๆ ทราบเป็นระยะทุก ๑๕ นาที จนกว่าระดับน้ำขึ้นสูงสุดและลดลง

- เมื่อใกล้เวลาที่ระดับน้ำขึ้นสูงสุดหน่วยควบคุมระดับน้ำ ตามสถานีสูบน้ำหลัก ลดการสูบน้ำลงแม่น้ำเจ้าพระยา เพื่อลดปริมาณน้ำที่จะไปเพิ่มให้ระดับน้ำในแม่น้ำสูงขึ้น

- หน่วยปฏิบัติการเคลื่อนที่เร็วตรวจสอบแนวป้องกันน้ำท่วม ตรวจสอบจุดที่น้ำรั่วซึม น้ำสูงล้นแนวป้องกันเข้ามา ดำเนินการอุดจุดรั่วซึมหรือเสริมแนว ที่น้ำล้นทันที

- เมื่อมีแนวโน้มที่ระดับจะสูงขึ้นอีกผู้บริหารศูนย์ฯ และเจ้าที่ระดับสูงหารือ สั่งการแก้ไขสถานการณ์เป็นกรณีพิเศษหรือกำหนดให้เจ้าหน้าที่ระดับสูงเข้าพื้นที่อำนวยการและสั่งการ หรือเสริมกำลังเจ้าหน้าที่ตามสถานการณ์ระดับน้ำ พร้อมประสานขอกำลังสนับสนุนจากหน่วยงานอื่น ๆ

กรณีเกิดสถานการณ์อุทกภัย

๑. น้ำท่วมผิวจราจร สำนักงานเขตติดป้ายเตือน / วางแผนปิดกั้นจราจร พร้อมประสานเจ้าหน้าที่

ตำรวจ หรือ อปพร. อำนวยความสะดวกการจราจรในบริเวณดังกล่าว จัดเจ้าหน้าที่อาสาสมัครช่วยเฝ้าระวัง

แนวคันกั้นน้ำ และมิให้ประชาชนทำลาย

๒. จัดตั้งศูนย์รับบริจาคเงินและสิ่งของ ตั้งอยู่ ณ สำนักงานเขต พร้อมจัดถุงยังชีพที่จำเป็น เพื่อช่วยเหลือประชาชนที่ประสบภัยให้ทั่วถึงและเพียงพอ

๓. กรณีที่จำเป็นให้อพยพประชาชนไปยังศูนย์พักพิงที่จัดเตรียมไว้ พร้อมช่วยเหลือดูแลทั้งด้านอาหาร น้ำดื่ม น้ำใช้ เครื่องนอน ฯลฯ

๔. สำนักงานเขต รายงานไปยังศูนย์อำนวยการเฉพาะกิจฯ กรุงเทพมหานคร เพื่อรับทราบสถานการณ์เป็นระยะ ๆ

การกู้ชีพ กู้ภัย การช่วยเหลือชีวิต

อปพร. และอาสาสมัครต่าง ๆ นำอุปกรณ์ เครื่องมือ ยานพาหนะต่าง ๆ และเข้ารายงานตัวศูนย์อำนวยการเฉพาะกิจฯ เพื่อร่วมปฏิบัติการ ดังนี้

๑. ปฏิบัติการค้นหาผู้ประสบภัย ระยะ ๒๔ ชั่วโมงแรก เน้นการค้นหาผู้รอดชีวิต และรักษาพยาบาล

๒. การปฏิบัติการค้นหาผู้ประสบภัย ระยะ ๑ - ๒ วัน เน้นการค้นหาผู้รอดชีวิต และรักษาพยาบาลสนับสนุนสิ่งของจำเป็นต่อการดำรงชีพ จัดหาที่พักอาศัยชั่วคราวในกรณีที่จำเป็น กรณีมีผู้เสียชีวิตให้ประสานหน่วยงานที่เกี่ยวข้องในการตรวจชันสูตรเบื้องต้น เก็บรักษาหลักฐาน หรือตรวจพิสูจน์เอกลักษณ์บุคคล

๓. ปฏิบัติการค้นหาผู้ประสบภัย ระยะ ๓ วันขึ้นขึ้นไป เน้นการค้นหาผู้รอดชีวิต โดยมีการเปลี่ยนกำลังพล เพื่อให้สามารถปฏิบัติการได้อย่างต่อเนื่อง

**การช่วยเหลือฉุกเฉินและสงเคราะห์ผู้ประสบภัยด้านต่าง ๆ**

* จัดตั้งศูนย์รับบริจาค เงิน และสิ่งของ
* จัดทำบัญชี การรับ - แจกจ่าย สิ่งของรับบริจาคไว้เป็นหลักฐาน และมีระบบการควบคุม การรับและ

การใช้จ่าย เพื่อให้เป็นความประสงค์ของผู้บริจาค และสรุปรายงานให้ผู้บริหารทราบเป็นระยะ ๆ

นอกจากนี้ จัดมีการสงเคราะห์ผู้ประสบภัยด้านต่าง ๆ ดังนี้

**๑. ห้องน้ำ** จัดรถสุขาเคลื่อนที่ จัดหาสุขากระดาษ บริจาคให้ประชาชนเป็นผู้ประสบภัย กรณีศูนย์พักพิง ให้จัดเวรทำความสะอาดห้องสุขาอย่างน้อยวันละ ๒ ครั้งทุกวัน

**๒. น้ำดื่ม** จัดน้ำดื่มที่สะอาดให้ประชาชนหรืออาจให้ประชาชนนำน้ำธรรมชาติ มาต้มดื่มก็ได้

**๓. อาหาร** จัดหาอาหารให้ประชาชนในศูนย์พักพิงอย่างเพียงพอครบ ๓ มื้อ หลีกเลี่ยงการใช้กล่องโฟมเพื่อลดปริมาณขยะ จัดสถานที่เพื่อประกอบอาหาร ชำระล้างภาชนะ และมีระบบการกำจัดขยะและเศษอาหารให้ถูกวิธี

**๔. การคมนาคม** จัดยานพาหนะ รถบรรทุก เพื่อขนส่งประจำตามจุดต่าง ๆ หากเป็นในตรอก ซอย

ที่มีประชาชนอาศัยอยู่จำนวนมาก จัดหายานพาหนะ เรือท้องแบน โป๊ะเทียบเรือ หรือทำสะพานไม้เพื่อให้ประชาชนสัญจรได้สะดวก

**๕. ด้านการแพทย์และการสาธารณสุข** ศูนย์บริการสาธารณสุข จัดเจ้าหน้าที่ พร้อมยา เวชภัณฑ์ และอุปกรณ์ทางการแพทย์ที่จำเป็น เพื่อรักษาพยาบาลผู้เจ็บป่วยเบื้องต้น กรณีผู้ป่วยที่ต้องดูแลจากแพทย์เป็นพิเศษ ให้ส่งต่อไปยังโรงพยาบาลที่ใกล้ที่สุดและป้องกันการแพร่กระจายของเชื้อโรค โดยการคัดแยกผู้ป่วย

**๖. การดูแลความปลอดภัยในชีวิตและทรัพย์สิน** จัดกำลังเจ้าหน้าที่เทศกิจ พร้อมประสานเจ้าหน้าที่

ตำรวจ อปพร. เพื่อดูแลเฝ้าระวังความปลอดภัยในชีวิตและทรัพย์สินของประชาชน

**การบริหารสิ่งของบริจาค / สิ่งของพระราชทาน**

กรณีมีความจำเป็นต้องรับบริจาคสิ่งของเพื่อนำไปให้ความช่วยเหลือผู้ประสบอุทกภัยในเขตพื้นที่ ให้ดำเนินการ ดังนี้

๑. จัดตั้งศูนย์รับบริจาคเพื่อช่วยเหลือผู้ประสบภัยเขตบางพลัด

๒. รวบรวมข้อมูลหน่วยงานที่รับบริจาค เช่น ชื่อหน่วยงานที่รับบริจาค สิ่งของ หรือเงินที่ได้รับบริจาค สถานที่จัดเก็บสิ่งของที่ได้รับบริจาค โดยประสานหน่วยงานที่เกี่ยวข้อง ในการกำหนดสถานที่เก็บรักษาสิ่งของบริจาคและวิธีการแจกจ่ายสิ่งของและเงินบริจาค

๓. สำนักงานเขตบางพลัดเป็นผู้ดูแลเก็บรักษาสิ่งของและเงินบริจาค และแจ้งจำนวนให้กรุงเทพมหานครทราบต่อไป

๔. กรณีที่หน่วยงานได้รับบริจาคเงิน และทรัพย์สิน ให้นำส่งเข้ากองทุนสงเคราะห์ผู้ประสบอุทกภัย ตามระเบียบกรุงเทพมหานครว่าด้วยการสงเคราะห์ผู้ประสบสาธารณภัย พ.ศ. ๒๕๓๗ และฉบับที่ ๒ พ.ศ.๒๕๔๗ พร้อมทั้งดำเนินการประชาสัมพันธ์กองทุนสงเคราะห์ผู้ประสบภัยให้ประชาชนทราบ เพื่อดำเนินการให้การช่วยเหลือผู้ประสบอุทกภัยให้เป็นไปตามเจตนารมณ์ของผู้บริจาคต่อไป

๕. กรณีสิ่งของพระราชทาน สำนักงานเขตประสานและบริหารจัดการเพื่อแจกจ่ายให้กับประชาชนในพื้นที่เป็นไปด้วยความเรียบร้อย และทั่วถึง

**การบริหารการแจกจ่ายสิ่งของ (ถุงยังชีพ) ช่วยเหลือผู้ประสบภัย**

๑. ประสานความร่วมมือระหว่างหน่วยงานที่เกี่ยวข้องในการลำเลียงสิ่งของที่มีความจำเป็นเร่งด่วนให้แก่ผู้ประสบอุทกภัยในเบื้องต้น เพื่อนำไปแจกจ่ายให้กับประชาชนในเขตพื้นที่

' ๒. จัดทำช่องทางประชาสัมพันธ์เพื่อให้ผู้ประสบภัยที่ยังไม่ได้รับความช่วยเหลือสามารถยื่นเรื่องขอรับความช่วยเหลือได้

**๕. แผนปฏิบัติหลังอุทกภัยผ่านพ้น**

**การฟื้นฟูเร่งด่วน ด้านที่อยู่อาศัย**

ร่วมทำความสะอาด จัดการระบบสิ่งแวดล้อมชุมชน ล้างทำความสะอาด จัดเก็บสิ่งปฏิกูล ขยะมูลฝอย ที่ได้รับผลกระทบให้กลับสู่สภาพปกติ

รับคำร้องขอจากผู้ที่ได้รับผลกระทบจากอุทกภัย บ้านเรือนเสียหาย เพื่อดำเนินการเยียวยาต่อไป

**การอพยพกลับ**

สำนักงานเขต ตรวจสอบข้อมูลผู้ประสบภัย พร้อมประสานหน่วยงานที่เกี่ยวข้องเพื่อจัดยานพาหนะส่งกลับภูมิลำเนา

**การประเมินความเสียหาย เพื่อเยียวยาผู้ประสบภัย**

๑. สำนักงานเขตรับคำร้องผู้ที่ได้รับผลกระทบ บ้านเรือนเสียหายจากอุทกภัย และนำเข้าคณะกรรมการการช่วยเหลือผู้ประสบภัยพิบัติเขต (ก.ช.ภ.เขต) เพื่อพิจารณาความช่วยเหลือตามหลักเกณฑ์และ

วิธีการที่กระทรวงการคลังกำหนด และรายงานผลการสำรวจความเสียหายจากภัยพิบัติกรณีฉุกเฉินจากผู้ยื่นคำร้องดังกล่าว ให้สำนักป้องกันและบรรเทาสาธารณภัย เพื่อนำเสนอต่อคณะกรรมการการช่วยเหลือผู้ประสบภัยพิบัติกรุงเทพมหานคร (ก.ช.ภ. กทม.) ให้ความเห็นชอบ และนำเสนอผู้ว่าราชการกรุงเทพมหานครอนุมัติ (ได้รับมอบอำนาจจากอธิบดีกรมป้องกันและบรรเทาสาธารณภัย) ในงบฉุกเฉินวงเงิน ๕๐ ล้านบาท ตามระเบียบกระทรวงการคลัง ว่าด้วยเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน พ.ศ. ๒๕๔๖ และที่แก้ไขเพิ่มเติม และตามหลักเกณฑ์วิธีดำเนินการให้ความช่วยเหลือผู้ประสบภัยพิบัติกรณีฉุกเฉิน พ.ศ.๒๕๕๑

๒. กรณีรับเงินเยียวยา ตามมติ ครม. ครัวเรือนละ ๕,๐๐๐ บาท ดำเนินการ ดังนี้

สำนักงานเขตรับคำร้องจากผู้ที่ได้รับผลกระทบจากอุทกภัย ตรวจสอบมิให้ซ้ำช้อน และจัดส่งรายชื่อให้สำนักป้องกันและบรรเทาสาธารณภัย เสนอให้กรมป้องกันและบรรเทาสาธารณภัยอนุมัติ และธนาคารออมสินจ่ายเงิน

**การฟื้นฟูระบบสาธารณูปโภค**

ดำเนินการสำรวจและซ่อมแซมระบบสาธารณูปโภค ดังนี้

- ซ่อมแซมเครื่องสูบน้ำ ประตูระบายน้ำ ระบบป้องกันน้ำท่วม ปรับปรุงก่อสร้างแนวคันกั้นน้ำให้

สามารถป้องกันน้ำท่วมได้ระยะยาว ทำความสะอาดท่อระบายน้ำ

- สำนักงานเขต ทำความสะอาดถนน เก็บขยะ ซากสิ่งปรักหักพัง ไม่ให้มีขยะตกค้าง ขุดลอก คูคลอง

**การจัดขยะมูลฝอยและซากปรักหักพัง**

- สำนักงานเขตบางพลัดประชาสัมพันธ์ และประสานความร่วมมือกับชุมชนในการกำหนดจุดพักขยะ

เพื่ออำนวยความสะดวกให้ประชาชนนำขยะหรือเศษวัสดุสิ่งของที่เสียหายจากภาวะน้ำท่วม รวมถึงซากปรักหักพัง หรือเศษวัสดุก่อสร้างที่เกิดจากการรื้อถอนแนวป้องกันต่าง ๆ มาทิ้งยังจุดพักขยะ โดยระดมรถพร้อมเครื่องจักรอุปกรณ์จากส่วนราชการของกรุงเทพมหานคร

- เร่งการจัดเก็บขยะอย่างต่อเนื่อง โดยได้เพิ่มประสิทธิภาพการเก็บขนด้วยการจ้างรถแบคโฮตีนตะขาบ รถแทรกเตอร์ และรถบรรทุก ซึ่งเป็นรถที่ไม่ได้จัดเก็บขยะในสภาวะปกติ พร้อมเจ้าหน้าที่เร่งด่วนจากสำนักสิ่งแวดล้อม และระดมกำลังเจ้าหน้าที่พร้อมวัสดุอุปกรณ์จากสำนักงานเขตที่ไม่ได้รับผลกระทบรวมทั้งการจ้างอาสาสมัครชักลากขยะในชุมชน เพื่อสนับสนุนการปฏิบัติงานของสำนักงานเขต